title: Directiva 2010/8/UE a Comisiei din 9 februarie 2010 de modificare a Directivei 98/8/CE a Parlamentului European și a Consiliului în vederea includerii warfarinei sodice ca substanță activă în anexa I la directivă (Text cu relevanță pentru SEE)

text:
               10.2.2010

               RO

               Jurnalul Oficial al Uniunii Europene

               L 37/37

         DIRECTIVA 2010/8/UE A COMISIEI
   din 9 februarie 2010
   de modificare a Directivei 98/8/CE a Parlamentului European și a Consiliului în vederea includerii warfarinei sodice ca substanță activă în anexa I la directivă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1), în special articolul 16 alineatul (2) al doilea paragraf,
   întrucât:

               (1)

               Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (2) stabilește o listă a substanțelor active care urmează a fi evaluate, în vederea unei posibile includeri a acestora în anexa I, IA sau IB la Directiva 98/8/CE. Această listă include warfarina sodică.

               (2)

               În temeiul Regulamentului (CE) nr. 1451/2007, warfarina sodică a fost evaluată în conformitate cu articolul 11 alineatul (2) din Directiva 98/8/CE în vederea utilizării pentru tipul de produse 14, rodenticide, definit în anexa V la Directiva 98/8/CE.

               (3)

               Irlanda a fost desemnată ca stat membru raportor și a prezentat Comisiei, la 3 octombrie 2005, raportul său, însoțit de o recomandare, în conformitate cu articolul 14 alineatele (4) și (6) din Regulamentul (CE) nr. 1451/2007.

               (4)

               Raportul autorității competente a fost examinat de statele membre și de Comisie. În conformitate cu articolul 15 alineatul (4) din Regulamentul (CE) nr. 1451/2007, concluziile acestei examinări au fost încorporate într-un raport de evaluare în cadrul Comitetului permanent pentru produse biocide la 17 septembrie 2009.

               (5)

               Din examinările efectuate a reieșit că produsele biocide care conțin warfarină sodică și sunt utilizate ca rodenticide pot să nu prezinte riscuri pentru om, cu excepția incidentelor în care sunt implicați copii. A fost identificat un risc cu privire la animalele nevizate. Cu toate acestea, warfarina sodică este considerată, în prezent, esențială din motive de sănătate și igienă publică. Prin urmare, este necesar să se includă warfarina sodică în anexa I, în scopul de a garanta că autorizațiile pentru produsele biocide care conțin warfarină sodică și sunt utilizate ca rodenticide pot fi acordate, modificate sau anulate în toate statele membre în conformitate cu articolul 16 alineatul (3) din Directiva 98/8/CE.

               (6)

               Având în vedere concluziile raportului de evaluare, este oportun să se prevadă aplicarea unor măsuri specifice de reducere a riscurilor, la nivelul autorizării produselor, pentru produsele care conțin warfarină sodică și sunt utilizate ca rodenticide. Aceste măsuri trebuie să vizeze limitarea riscurilor de expunere primară și secundară a oamenilor și a animalelor nevizate. În acest scop, trebuie impuse anumite constrângeri pentru toate rodenticidele care conțin warfarină sodică, precum concentrația maximă, interzicerea comercializării substanței active în produsele care nu sunt gata de utilizare și folosirea agenților aversivi, iar statele membre trebuie să impună și alte condiții, în funcție de fiecare caz în parte.

               (7)

               Având în vedere riscurile identificate, warfarina sodică trebuie să fie inclusă în anexa I pentru o perioadă de numai cinci ani și să fie supusă unei evaluări comparative a riscurilor, în conformitate cu articolul 10 alineatul (5) punctul (i) al doilea paragraf din Directiva 98/8/CE, înainte de reînnoirea includerii sale în anexa I.

               (8)

               Este important ca dispozițiile prezentei directive să fie aplicate în mod simultan în toate statele membre în vederea asigurării unui tratament egal pe piață al produselor biocide care conțin substanța activă warfarină sodică, precum și în vederea facilitării funcționării corespunzătoare a pieței produselor biocide în general.

               (9)

               Trebuie prevăzută o perioadă rezonabilă de timp înainte de includerea unei substanțe active în anexa I, pentru a permite statelor membre să adopte actele cu putere de lege și actele administrative necesare pentru a se conforma prezentei directive.

               (10)

               Este necesar să se prevadă o perioadă rezonabilă de timp înainte de includerea unei substanțe active în anexa I, pentru a permite statelor membre și părților interesate să se pregătească în vederea respectării noilor cerințe și pentru a garanta că solicitanții care au pregătit dosare pot beneficia pe deplin de perioada de 10 ani de protecție a datelor, care, în conformitate cu articolul 12 alineatul (1) litera (c) punctul (ii) din Directiva 98/8/CE, începe de la data includerii.

               (11)

               După includere, este necesar să se acorde statelor membre o perioadă rezonabilă de timp pentru a pune în aplicare articolul 16 alineatul (3) din Directiva 98/8/CE și, în special, pentru a acorda, modifica sau anula autorizații pentru produsele biocide incluse la tipul de produse 14, care conțin warfarină sodică, pentru a garanta că acestea sunt conforme cu Directiva 98/8/CE.

               (12)

               Prin urmare, Directiva 98/8/CE trebuie modificată în consecință.

               (13)

               Măsurile prevăzute de prezenta directivă sunt conforme cu avizul Comitetului permanent pentru produse biocide,

         ADOPTĂ PREZENTA DIRECTIVĂ:
   Articolul 1
   Anexa I la Directiva 98/8/CE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică, până la 31 ianuarie 2011 cel târziu, actele cu putere de lege și actele administrative necesare pentru a se conforma prezentei directive.
   Statele membre aplică aceste acte începând cu 1 februarie 2012.
   Atunci când statele membre adoptă actele menționate, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 9 februarie 2010.

            Pentru Comisie

            Președinte

         José Manuel BARROSO

      (1)  JO L 123, 24.4.1998, p. 1.

      (2)  JO L 325, 11.12.2007, p. 3.

      ANEXĂ
      Următoarea intrare pentru substanța warfarină sodică se introduce în anexa I la Directiva 98/8/CE:

                     Nr.

                     Denumirea comună

                     Denumirea IUPAC
                     Numere de identificare

                     Puritatea minimă a substanței active din produsul biocid introdus pe piață

                     Data includerii

                     Data limită de punere în conformitate cu articolul 16 alineatul (3)
                     [cu excepția produselor conținând mai mult de o substanță activă, pentru care data limită de punere în conformitate cu articolul 16 alineatul (3) este cea stabilită în ultima decizie de includere privind substanțele sale active]

                     Data de expirare a includerii

                     Tipul produsului

                     Dispoziții specifice (1)

                     „33

                     Warfarină sodică

                     Sodiu 2-oxo-3-(3-oxo-1-fenilbutil)cromen-4-olat
                     Nr. CE: 204-929-4
                     Nr. CAS: 129-06-6

                     910 g/kg

                     1 februarie 2012

                     31 ianuarie 2014

                     31 ianuarie 2017

                     14

                     Substanța activă este supusă unei evaluări comparative a riscurilor, în conformitate cu articolul 10 alineatul (5) punctul (i) al doilea paragraf din Directiva 98/8/CE, înainte de reînnoirea includerii sale în prezenta anexă.
                     Statele membre se asigură că autorizațiile respectă următoarele condiții:

                                 1.

                                 Concentrația nominală a substanței active nu trebuie să depășească 790 mg/kg și se autorizează numai produsele gata de utilizare.

                                 2.

                                 Produsele trebuie să conțină un agent aversiv și, atunci când este cazul, un colorant.

                                 3.

                                 Expunerea directă și cea secundară a oamenilor, a animalelor nevizate și a mediului trebuie să fie redusă la minimum, prin luarea în considerare și aplicarea tuturor măsurilor adecvate și disponibile de reducere a riscurilor. Acestea includ, printre altele, posibilitatea de limitare a utilizării la scopuri profesionale, fixarea unei limite superioare a dimensiunii pachetului și stabilirea obligațiilor de a folosi capcane inviolabile și bine închise.”

         (1)  Pentru implementarea principiilor comune din anexa VI, conținutul și concluziile rapoartelor de evaluare sunt disponibile pe site-ul web al Comisiei: http://ec.europa.eu/comm/environment/biocides/index.htm


title: Directiva 95/9/CE a Comisiei din 7 aprilie 1995 de modificare a Directivei 94/39/CE de stabilire a listei utilizărilor prevăzute pentru furajele destinate unor scopuri nutriționale speciale (Text cu relevanță pentru SEE)

text:
               03/Volumul 16

               RO

               Jurnalul Ofícial al Uniunii Europene

               213

         31995L0009

               L 091/35

               JURNALUL OFÍCIAL AL UNIUNII EUROPENE

      DIRECTIVA 95/9/CE A COMISIEI

   din 7 aprilie 1995
   de modificare a Directivei 94/39/CE de stabilire a listei utilizărilor prevăzute pentru furajele destinate unor scopuri nutriționale speciale
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 93/74/CEE a Consiliului din 13 septembrie 1993 privind furajele destinate unor scopuri nutriționale speciale (1), în special articolul 6 litera (c),
   întrucât articolul 6 litera (c) din Directiva 93/74/CEE prevede că măsurile adoptate în conformitate cu articolul 6 litera (a) pot fi adaptate la evoluția cunoștințelor tehnico-științifice; întrucât aceste măsuri au fost adoptate de Directiva 94/39/CE (2) a Comisiei;
   întrucât unele scopuri nutriționale nu au putut fi incluse de la început în lista utilizărilor în scopuri nutriționale speciale a furajelor întrucât la acea dată nu existau metodele comunitare de calculare a valorii energetice a hranei pentru animalele de companie;
   întrucât la această dată a fost adoptată la nivel comunitar o metodă de calculare a valorii energetice respective și, prin urmare, scopurile nutriționale menționate pot fi incluse în listă;
   întrucât, pe lângă aceasta, lista scopurilor nutriționale speciale adoptată pentru cabaline ar trebui adaptată și completată pe baza datelor disponibile;
   întrucât măsurile prevăzute de prezenta directivă sunt în conformitate cu avizul Comitetului permanent pentru hrana animalelor,
   ADOPTĂ PREZENTA DIRECTIVĂ:
   Articolul 1
   Anexa la Directiva 94/39/CE se modifică în conformitate cu anexa la prezenta directivă.
   Articolul 2
   (1)   Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 1995. Statele membre informează de îndată Comisia cu privire la aceasta.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul dispozițiilor esențiale din legislația națională pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a treia zi de la data publicării în Jurnalul Oficial al Comunităților Europene.

   Articolul 4
   Prezenta directivă se adresează statelor membre.

      Adoptată la Bruxelles, 7 aprilie 1995.

            Pentru Comisie

         Franz FISCHLER

            Membru al Comisiei

      (1)  JO L 237, 22.9.1993, p. 23.

      (2)  JO L 207, 10.8.1994, p. 20.
   ANEXĂ

               1.

               La Partea B, după scopul nutrițional „Reducerea cuprului din ficat” la câini și pisici, se inserează următoarele scopuri nutriționale:

                           Scopuri nutriționale speciale

                           Caracteristici nutriționale esențiale

                           Specia sau categoria de animale

                           Mențiuni pentru etichetare

                           Durata de utilizare recomandată

                           Alte dispoziții

                           1

                           2

                           3

                           4

                           5

                           6

                           „Reducerea greutății corporale excesive

                                       –

                                       Densitate energetică scăzută

                           Câini și pisici

                                       –

                                       Valoarea energetică (calculată în conformitate cu metoda CE)

                           Până la obținerea greutății corporale prevăzute

                           În instrucțiunile de folosire trebuie recomandat consumul zilnic corespunzător

                           Refacerea nutrițională, convalescență (1)

                                       –

                                       Densitate energetică ridicată, concentrație mare de elemente nutriționale esențiale și ingrediente cu nivel de digerare ridicat

                           Câini și pisici

                                       –

                                       Ingrediente cu nivel de digerare ridicat, inclusiv tratarea acestora, dacă este cazul

                                       –

                                       Valoarea energetică (calculată în conformitate cu metoda CE)

                                       –

                                       Conținutul de acizi grași n-3 și n-6 (dacă se adaugă)

                           Până la refacere

                           În cazul alimentelor special prezentate pentru administrare prin intubare, pe ambalaj, container sau etichetă se va indica:

                              «A se administra sub supraveghere veterinară»

               2.

               La Partea B, textul privitor la scopurile nutriționale speciale pentru cabaline se înlocuiește cu următorul text:

                           Scopuri nutriționale speciale

                           Caracteristici nutriționale esențiale

                           Specia sau categoria de animale

                           Mențiuni pentru etichetare

                           Durata recomandată a perioadei de folosire

                           Alte dispoziții

                           1

                           2

                           3

                           4

                           5

                           6

                           „Compensarea insuficienței cronice a funcției intestinului subțire

                                       –

                                       Carbohidrați, proteine și grăsimi cu nivel ridicat de digerare precacică

                           Cabaline (2)

                                       –

                                       Sursă sau surse de carbohidrați, proteine și grăsimi cu nivel ridicat de digerare, inclusiv tratarea acestora, dacă este cazul

                           Inițial până la șase luni

                           Este recomandabil să se ofere îndrumare cu privire la situațiile în care se indică folosirea alimentului și cu privire la modul de administrare a acestuia, inclusiv necesitatea rațiilor zilnice mici și dese
                           Pe ambalaj, container sau etichetă se va menționa:

                              «Se recomandă solicitarea avizului veterinar înaintea folosirii sau înaintea prelungirii perioadei de folosire»

                           Compensarea tulburărilor digestive cronice ale intestinului gros

                                       –

                                       Fibre cu nivel ridicat de digerare

                           Cabaline

                                       –

                                       Sursă sau surse de fibre

                                       –

                                       Conținutul de acizi grași n-3 (dacă se adaugă)

                           Inițial până la șase luni

                           Este recomandabil să se ofere îndrumare cu privire la situațiile în care se indică folosirea alimentului și cu privire la modul de administrare, inclusiv necesitatea meselor zilnice mici și dese
                           Pe ambalaj, container sau etichetă se va menționa:

                              «Se recomandă solicitarea avizului veterinar înaintea folosirii sau înaintea prelungirii perioadei de folosire»

                           Reducerea reacțiilor la stres

                                       –

                                       Ingrediente cu nivel ridicat de digerare

                           Cabaline

                                       –

                                       Magneziu

                                       –

                                       Ingrediente cu nivel ridicat de digerare, inclusiv tratarea acestora, dacă este cazul

                                       –

                                       Conținutul de acizi grași n-3 (dacă se adaugă)

                           Două până la patru săptămâni

                           Este necesar să se ofere îndrumare cu privire la situațiile în care se indică folosirea alimentului

                           Compensarea pierderii electrolitice în cazul transpirațiilor abundente

                           Cu preponderență electroliți și carbohidrați ușor absorbabili

                           Cabaline

                                       –

                                       Calciu

                                       –

                                       Sodiu

                                       –

                                       Magneziu

                                       –

                                       Potasiu

                                       –

                                       Clorați

                                       –

                                       Glucoză

                           Una până la trei zile

                           Este necesar să se ofere îndrumare cu privire la situațiile în care se indică folosirea alimentului.
                           Dacă alimentul reprezintă o parte semnificativă a rației zilnice, este recomandabil să se ofere îndrumare pentru a preveni riscul schimbărilor bruște în natura hranei
                           În instrucțiunile de folosire se va indica:

                              «Apa ar trebui să fie disponibilă în permanență»

                           Recuperare nutrițională, convalescență

                                       –

                                       Concentrație mare a elementelor nutriționale esențiale și ingrediente cu nivel ridicat de digerare

                           Cabaline

                                       –

                                       Ingrediente ușor digerabile, inclusiv tratarea acestora, dacă este cazul

                                       –

                                       Conținutul de acizi grași n-3 și n-6 (dacă se adaugă)

                           Până la realizarea recuperării

                           Este necesar să se ofere îndrumare cu privire la situațiile în care se indică folosirea alimentului
                           În cazul alimentelor prezentate special pentru a fi administrate prin intubare, pe ambalaj, container sau etichetă se va indica:

                              «A se administra sub supraveghere veterinară»

                           Susținerea funcției hepatice în cazul insuficienței hepatice cronice

                                       –

                                       Nivel scăzut de proteine, dar de calitate ridicată și carbohidrați cu nivel ridicat de digerare

                           Cabaline

                                       –

                                       Proteine și surse de fibre

                                       –

                                       Ingrediente ușor digerabile, inclusiv tratarea acestora, dacă este cazul

                                       –

                                       Metionină

                                       –

                                       Colină

                                       –

                                       Conținutul de acizi grași n-3 (dacă se adaugă)

                           Inițial până la șase luni

                           Este recomandabil să se ofere îndrumare cu privire la modul de administrare a alimentului, inclusiv necesitatea rațiilor zilnice mici și dese
                           Pe ambalaj, container sau etichetă se va indica:

                              «Se recomandă solicitarea avizului veterinar înaintea folosirii sau înaintea prelungirii perioadei de folosire»

                           Susținerea funcției renale în cazul insuficienței renale cronice

                                       –

                                       Nivel scăzut de proteine, dar de calitate ridicată și nivel scăzut de fosfor

                           Cabaline

                                       –

                                       Surse de proteine

                                       –

                                       Calciu

                                       –

                                       Fosfor

                                       –

                                       Potasiu

                                       –

                                       Magneziu

                                       –

                                       Sodiu

                           Inițial până la șase luni

                           Pe ambalaj, container sau etichetă se va indica:

                              «Se recomandă solicitarea avizului veterinar înaintea folosirii sau înaintea prelungirii perioadei de folosire»

                           În instrucțiunile de folosire se va indica:

                              «Apa ar trebui să fie disponibilă în permanență»
                           ”

      (1)  În cazul alimentelor pentru pisici, producătorul poate completa scopul nutrițional special cu referirea la «lipidoza hepatică a felinelor».”

      (2)  În cazul produselor alimentare preparate special pentru a îndeplini cerințele specifice ale animalelor foarte bătrâne (ingrediente ușor digerabile) indicarea speciei sau categoriei de animale va fi completată cu referirea la «animale bătrâne».


title: Directiva 95/22/CE a Consiliului din 22 iunie 1995 de modificare a Directivei 91/67/CEE privind condițiile de sănătate animală care reglementează introducerea pe piață a animalelor și a produselor de acvacultură

text:
               03/Volumul 18

               RO

               Jurnalul Ofícial al Uniunii Europene

               9

         31995L0022

               L 243/1

               JURNALUL OFÍCIAL AL UNIUNII EUROPENE

      DIRECTIVA 95/22/CE A CONSILIULUI

   din 22 iunie 1995
   de modificare a Directivei 91/67/CEE privind condițiile de sănătate animală care reglementează introducerea pe piață a animalelor și a produselor de acvacultură
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), în special articolul 25 alineatul (2),
   având în vedere propunerea Comisiei,
   întrucât trebuie să se acorde importanța cuvenită anumitor realizări științifice și tehnice în privința autorizației zonelor în ceea ce privește necroza hematopoietică infecțioasă (NHI) și septicemia hemoragică virală (SHV);
   întrucât criteriile de acordare a autorizației acestor zone trebuie modificate în consecință;
   întrucât, luând în considerare experiența acumulată, trebuie, de asemenea, adaptate procedurile administrative pentru acordarea autorizației zonelor sau părților din zone și pentru suspendarea, reacordarea și retragerea autorizației pentru aceste zone sau părți de zone;
   întrucât, deși sunt situate într-o zonă neautorizată cu privire la NHI și SVH, exploatațiile pot, în conformitate cu cerințele stabilite la punctul I.A din anexa C la Directiva 91/67/CEE, să obțină statutul de exploatație autorizată cu privire la maladiile menționate;
   întrucât se pare că este necesar, în vederea asigurării unei mai bune protecții împotriva introducerii NHI și SVH, să se definească mai precis criteriile care trebuie aplicate pentru acordarea autorizației fermelor piscicole;
   întrucât aceste criterii trebuie să includă detalii privind alimentarea cu apă a exploatațiilor, nivelul de testare efectuat înainte de autorizarea exploatației și măsurile de protecție contra posibilei introduceri a maladiilor,
   ADOPTĂ PREZENTA DIRECTIVĂ:
   Articolul 1
   Directiva 91/67/CEE se modifică după cum urmează:

               A.

               La anexa B:

                           (a)

                           în partea I secțiunea B, punctul 2 se înlocuiește cu următorul text:
                           2.   Toate exploatațiile din zona continentală se află sub supravegherea serviciilor oficiale. Trebuie să se fi efectuat câte două inspecții sanitare pe an, timp de patru ani.
                           Este necesar ca inspecțiile sanitare să fi fost efectuate în acele perioade ale anului în care temperatura apei favorizează dezvoltarea acestor maladii. Inspecțiile veterinare trebuie să cuprindă cel puțin:

                                       —

                                       o inspecție a peștilor care prezintă anomalii;

                                       —

                                       prelevarea de probe în conformitate cu un program stabilit în baza procedurii prevăzute la articolul 15, acestea urmând să fie transmise în cel mai scurt timp posibil unui laborator acreditat în vederea testării pentru agenții patogeni în cauză.

                                 Cu toate acestea, zonele care au date istorice care certifică absența maladiilor menționate în anexa A coloana 1 lista II pot obține autorizația dacă:

                                       (a)

                                       situarea lor geografică nu permite introducerea cu ușurință a maladiei;

                                       (b)

                                       se aplică, de o lungă perioadă de timp (cel puțin 10 ani), un sistem oficial de control al maladiilor și, pe parcursul acestei perioade:

                                                   —

                                                   s-a efectuat o supraveghere regulată a tuturor crescătoriilor;

                                                   —

                                                   s-a aplicat un sistem de notificare a maladiilor;

                                                   —

                                                   nu s-a raportat nici un caz de boală;

                                                   —

                                                   în conformitate cu reglementările în vigoare, s-au putut introduce în zonă numai pești, icre și gameți din zonele sau fermele neinfectate, supuse verificărilor oficiale și care prezintă garanții de sănătate echivalente.

                                             Perioada de 10 ani menționată la primul paragraf poate fi redusă la cinci ani, ca rezultat al testările efectuate de către serviciul oficial al statului membru solicitant și cu condiția ca, pe lângă cerințele menționate în primul paragraf, supravegherea cu regularitate a tuturor crescătoriilor menționată mai sus să fi inclus cel puțin două inspecții sanitare pe an, care să fi implicat cel puțin:

                                                   —

                                                   o inspecție a peștilor care prezintă anomalii;

                                                   —

                                                   o prelevare de probe de cel puțin 30 de pești la fiecare vizită.

                                             Statele membre care doresc să beneficieze de dispozițiile legate de datele istorice trebuie să prezinte o cerere până la 31 decembrie 1996.”;

                           (b)

                           la partea I secțiunea B se adaugă următorul punct:
                           5.   În cazul în care un stat membru a solicitat autorizația pentru un bazin de recepție sau pentru o parte a unui bazin de recepție care își are sursa într-un stat membru învecinat sau este comun pentru două state membre, se aplică următoarele dispoziții:

                                       —

                                       cele două state membre în cauză trebuie să prezinte simultan o cerere de autorizare în conformitate cu procedurile stabilite în articolele 5 sau 10,

                                       —

                                       Comisia, în conformitate cu procedura stabilită în articolul 26, după examinarea și verificarea cererilor și evaluarea situației sanitare, stabilește, dacă este necesar, orice alte dispoziții necesare pentru acordarea acestei autorizații.

                                 Statele membre, în conformitate cu Directiva 89/608/CEE (2), își acordă reciproc asistență pentru aplicarea prezentei directive, în special a prezentului alineat;

                           (c)

                           la partea I secțiunea D punctul 1, ultima teză se înlocuiește cu următorul text:
                           „Acesta din urmă suspendă imediat autorizația zonei sau a unei părți a acesteia, cu condiția ca partea de zonă care este încă autorizată să continue să fie conformă cu definiția de la punctul A.”;

                           (d)

                           la partea I secțiunea D, punctul 5 se înlocuiește cu următorul text:
                           5.   În cazul în care rezultatele sunt pozitive, serviciul oficial retrage autorizația zonei sau a părții de zonă menționate la punctul 1.”;

                           (e)

                           teza introductivă de la partea I secțiunea D punctul 6 se înlocuiește cu următorul text:
                           6.   Reacordarea autorizației unei zone sau unei părți dintr-o zonă menționată la punctul 1 este condiționată de următoarele cerințe:”;

                           (f)

                           la partea I secțiunea D, punctul 7 se înlocuiește cu următorul text:
                           7.   Autoritatea centrală competentă informează Comisia și celelalte state membre cu privire la suspendarea, reacordarea sau retragerea autorizației pentru zonele sau părțile de zonă menționate la punctul 1.”;

                           (g)

                           partea II secțiunea A se înlocuiește cu următorul text:
                           A.   O zonă costală este constituită dintr-o parte de coastă sau de apă de mare sau de estuar cu o delimitare geografică precisă și reprezentând un sistem hidrologic omogen sau o serie de astfel de sisteme. Dacă este necesar, se poate considera că o zonă costală constă într-o parte de coastă sau de apă de mare sau de estuar situată între gurile a două cursuri de apă sau dintr-o parte de coastă sau de apă de mare sau de estuar unde există una sau mai multe exploatații, cu condiția ca de ambele părți ale exploatației sau fermelor să se prevadă o zonă tampon, a cărei întindere este stabilită de Comisie de la caz la caz, în conformitate cu procedura stabilită în articolul 26.”;

                           (h)

                           partea II secțiunea D se înlocuiește cu următorul text:
                           „D.   Suspendarea, reacordarea și retragerea autorizației
                           Normele sunt identice cu cele menționate la punctul I.D.; cu toate acestea, în cazul în care zona este compusă dintr-o serie de sisteme hidrologice, suspendarea, reacordarea și retragerea autorizației se poate referi la o parte din această serie, dacă partea respectivă are o delimitare geografică precisă și constă dintr-un sistem hidrologic omogen, cu condiția ca partea care este încă autorizată să continue să fie conformă cu definiția de la punctul A.”;

                           (i)

                           ultima teză de la partea III secțiunea D punctul 1 se înlocuiește cu următorul punct:
                           „Acesta din urmă suspendă imediat autorizația acordată zonei sau, în cazul în care zona este compusă dintr-o serie de sisteme hidrologice, unei părți dintr-o astfel de serie, dacă această parte are o delimitare geografică precisă și constă într-un sistem hidrologic omogen, cu condiția ca partea care este încă autorizată să continue să fie conformă cu definiția de la punctul A.”;

                           (j)

                           partea III secțiunea D punctul 5 se înlocuiește cu următorul text:
                           5.   În cazul în care rezultatele sunt pozitive, serviciul oficial retrage autorizația zonei sau a părții de zonă, în conformitate cu dispozițiile punctului 1.”;

                           (k)

                           teza introductivă de la partea III secțiunea D punctul 6 se înlocuiește cu următorul text:
                           6.   Reacordarea autorizației unei zone sau a unei părți dintr-o zonă menționate la punctul 1 se supune următoarelor condiții:”;

                           (l)

                           partea III secțiunea D punctul 7 se înlocuiește cu următorul text:
                           7.   Autoritatea centrală competentă informează Comisia și celelalte state membre în legătură cu suspendarea, reacordarea sau retragerea autorizației pentru zonele sau părțile de zonă menționate la punctul 1.”;

               B.

               La anexa C:

                           (a)

                           partea I secțiunea A se înlocuiește cu următorul text:
                           „A.   Acordarea autorizației
                           Pentru a fi autorizată, o exploatație trebuie să îndeplinească următoarele cerințe:

                                       1.

                                       apa trebuie să fie asigurată de la un puț, o gură de foraj sau de la un izvor. În cazul în care această sursă de alimentare cu apă se găsește la distanță de exploatație, apa trebuie furnizată direct la exploatație și trebuie direcționată printr-o conductă de canalizare sau, cu acordul serviciului oficial, printr-un canal deschis sau o conductă naturală, cu condiția ca aceasta să nu constituie o sursă de infecție pentru exploatație și să nu permită pătrunderea în exploatație a peștilor din afara acesteia. Canalul de alimentare cu apă trebuie să se afle sub supravegherea exploatației sau, dacă această măsură nu este posibilă, sub supravegherea serviciului oficial;

                                       2.

                                       trebuie să existe o barieră naturală sau artificială situată în aval, care să împiedice pătrunderea peștilor în exploatația respectivă;

                                       3.

                                       dacă este necesar, trebuie protejată împotriva inundării și a infiltrării apei;

                                       4.

                                       trebuie să respecte, mutatis mutandis, cerințele prevăzute la anexa B punctul I.B. De asemenea, dacă autorizarea este solicitată în baza datelor istorice și a unui sistem de control oficial pe o durată de 10 ani, exploatația trebuie să îndeplinească următoarele cerințe suplimentare:

                                                   —

                                                   trebuie să fi fost supusă, cel puțin o dată pe an, unei inspecții clinice și prelevării de probe în vederea depistării agenților patogeni respectivi într-un laborator acreditat;

                                       5.

                                       poate fi supusă unor măsuri suplimentare impuse de serviciul oficial atunci când se consideră necesar pentru prevenirea introducerii maladiilor. Aceste măsuri pot să includă stabilirea unei zone tampon în jurul exploatației, în această zonă urmând să se desfășoare un program de monitorizare, și stabilirea protecției împotriva intruziunii posibililor purtători sau vectori de agenți patogeni;

                                       6.

                                       cu toate acestea:

                                                   (a)

                                                   o exploatație nouă care este conformă cu cerințele prevăzute la punctele 1, 2, 3 și 5, dar care își începe activitatea cu pești, icre sau gameți dintr-o zonă autorizată sau dintr-o exploatație autorizată situată într-o zonă neautorizată, poate obține autorizația fără a mai fi necesară prelevarea de probe cerută pentru acordarea autorizației;

                                                   (b)

                                                   o exploatație care este conformă cu cerințele prevăzute la punctele 1, 2, 3 și 5 și care își reia activitatea, după o pauză, cu pești, icre sau gameți dintr-o zonă autorizată sau dintr-o exploatație autorizată situată într-o zonă neautorizată poate obține autorizația fără a mai fi necesară prelevarea de probe cerută pentru acordarea autorizației, cu condiția ca:

                                                               —

                                                               istoricul sanitar al exploatației pe parcursul ultimilor patru ani de activitate să fie cunoscut de către serviciul oficial; cu toate acestea, în cazul în care perioada de activitate a exploatației respective este mai mică de patru ani, se ia în calcul perioada efectivă de activitate;

                                                               —

                                                               exploatația să nu fi fost supusă măsurilor sanitare veterinare în privința maladiilor menționate în lista II din anexa A și să nu fi existat antecedente ale acestor maladii la exploatația respectivă;

                                                               —

                                                               înainte de introducerea peștilor, a icrelor sau a gameților, exploatația să fi fost curățată și dezinfectată și apoi să fi fost depopulată pentru o perioadă de cel puțim 15 zile, sub supraveghere oficială.”;

                           (b)

                           partea iI secțiunea A punctul 1 se înlocuiește cu următorul text:
                           1.   trebuie alimentată cu apă printr-un sistem dotat cu echipamente pentru distrugerea agenților maladiilor menționate la anexa A coloana 1 lista II; criteriile necesare pentru aplicarea uniformă a acestor dispoziții și în special cele referitoare la funcționarea adecvată a sistemului se stabilesc în conformitate cu procedura prevăzută la articolul 26”;

                           (c)

                           la partea II secțiunea A se adaugă următorul punct:
                           3.   Cu toate acestea:

                                       (a)

                                       o exploatație nouă care este în conformitate cu cerințele prevăzute la punctele 1 și 2, dar care își începe activitatea cu pești, icre sau gameți dintr-o zonă autorizată sau dintr-o exploatație autorizată situată într-o zonă neautorizată poate obține autorizația fără a mai fi necesară prelevarea de probe cerută pentru acordarea autorizației;

                                       (b)

                                       o exploatație care este în conformitate cu cerințele prevăzute la punctele 1 și 2 și își care reia activitatea, după o pauză, cu pești, icre sau gameți dintr-o zonă autorizată sau dintr-o exploatație autorizată situată într-o zonă neautorizată poate obține autorizația fără a mai fi necesară prelevarea de probe cerută pentru acordarea autorizației, cu condiția ca:

                                                   —

                                                   istoricul sanitar al exploatației pe parcursul ultimilor patru ani de activitate să fie cunoscut de către serviciul oficial; cu toate acestea, în cazul în care perioada de activitate a exploatației respective este mai mică de patru ani, se ia în calcul perioada efectivă de activitate;

                                                   —

                                                   exploatația să nu fi fost supusă măsurilor sanitare veterinare în privința maladiilor menționate în lista II din anexa A și să nu fi existat antecedente ale acestor maladii la exploatația respectivă;

                                                   —

                                                   înainte de introducerea peștilor, a icrelor sau a gameților, exploatația să fi fost curățată și dezinfectată și apoi să fi fost depopulată pentru o perioadă de cel puțin 15 zile, sub supraveghere oficială.”;

                           (d)

                           partea III secțiunea A punctul 1 se înlocuiește cu următorul text:
                           1.   trebuie alimentată cu apă printr-un sistem dotat cu echipamente pentru distrugerea agenților maladiilor menționate în anexa A coloana 1 lista II; criteriile necesare pentru aplicarea uniformă a acestor dispoziții și în special cele referitoare la funcționarea adecvată a sistemului se stabilesc în conformitate cu procedura prevăzută la articolul 26.”;

                           (e)

                           la partea III secțiunea A se adaugă următorul punct:
                           (3)   Cu toate acestea:

                                       (a)

                                       o exploatație nouă care este conformă cu cerințele prevăzute la punctele 1 și 2, dar care își începe activitatea cu moluște dintr-o zonă autorizată sau dintr-o exploatație autorizată situată într-o zonă neautorizată, poate obține autorizația fără a mai fi necesară prelevarea de probe cerută pentru acordarea autorizației;

                                       (b)

                                       o exploatație care este conformă cu cerințele prevăzute la punctele 1 și 2 și care își reia activitatea, după o pauză, cu moluște dintr-o zonă autorizată sau dintr-o exploatație autorizată situată într-o zonă neautorizată, poate obține autorizația fără a mai fi necesară prelevarea de probe cerută pentru acordarea autorizației, cu condiția ca:

                                                   —

                                                   istoricul sanitar al exploatației pe parcursul ultimilor doi ani de activitate să fie cunoscut de către serviciul oficial;

                                                   —

                                                   exploatația să nu fi fost supusă măsurilor sanitare veterinare în privința maladiilor menționate în lista II din anexa A și să nu fi existat antecedente ale acestor maladii la exploatația respectivă;

                                                   —

                                                   înainte de introducerea moluștelor, exploatația să fi fost curățată și dezinfectată și apoi să fi fost depopulată pentru o perioadă de cel puțin 15 zile, sub supraveghere oficială.”

         Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 1 iulie 1996. Statele membre informează de îndată Comisia cu privire la aceasta.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
   Articolul 4
   Prezenta directivă se adresează statelor membre.

      Adoptată la Bruxelles, 22 iunie 1995.

            Pentru Consiliu

            Președintele

         Ph. VASSEUR

      (1)  JO L 46, 19.2.1991, p. 1. Directivă, astfel cum a fost modificată ultima dată prin Directiva 93/54/CEE (JO L 175, 19.7.1993, p. 34).

      (2)  JO L 351, 2.12.1989, p. 34.”;


title: Directiva 2010/5/UE a Comisiei din 8 februarie 2010 de modificare a Directivei 98/8/CE a Parlamentului European și a Consiliului în vederea includerii acroleinei ca substanță activă în anexa I la directivă (Text cu relevanță pentru SEE)

text:
               9.2.2010

               RO

               Jurnalul Oficial al Uniunii Europene

               L 36/24

         DIRECTIVA 2010/5/UE A COMISIEI
   din 8 februarie 2010
   de modificare a Directivei 98/8/CE a Parlamentului European și a Consiliului în vederea includerii acroleinei ca substanță activă în anexa I la directivă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1) [biocide], în special articolul 11 alineatul (4),
   întrucât:

               (1)

               La 18 august 2006, Regatul Unit a primit o cerere din partea Baker Petrolite, în conformitate cu articolul 11 alineatul (1) din Directiva 98/8/CE, pentru includerea substanței active acroleină în anexa I la directivă în vederea utilizării în tipul de produse 12, produse antimucegai (slimicide), definit în anexa V la Directiva 98/8/CE. Acroleina nu se afla pe piață la data prevăzută la articolul 34 alineatul (1) din Directiva 98/8/CE ca substanță activă a unui produs biocid.

               (2)

               În urma unei evaluări, la 16 martie 2009, Regatul Unit a prezentat Comisiei un raport și o recomandare.

               (3)

               Raportul a fost examinat de statele membre și de Comisie în cadrul reuniunii Comitetului permanent pentru produse biocide din 17 septembrie 2009, iar concluziile acestei examinări au fost incluse într-un raport de evaluare.

               (4)

               Din analizele efectuate reiese că produsele biocide care conțin acroleină și sunt utilizate ca produse antimucegai pot îndeplini cerințele prevăzute la articolul 5 din Directiva 98/8/CE. Prin urmare, este oportun să se introducă acroleina în anexa I.

               (5)

               Nu toate utilizările potențiale au fost evaluate la nivelul Uniunii. Prin urmare, este necesar ca statele membre să evalueze acele utilizări sau scenarii de expunere și acele riscuri pentru compartimentele și populațiile care nu au fost abordate în mod reprezentativ în cadrul evaluării riscurilor la nivelul Uniunii și să se asigure, în momentul autorizării unui produs, că se iau măsuri adecvate sau se impun condiții specifice pentru a reduce la niveluri acceptabile riscurile identificate.

               (6)

               Având în vedere concluziile raportului de evaluare, este oportun să se prevadă aplicarea unor măsuri specifice de reducere a riscurilor la nivelul autorizării produselor în cazul produselor care conțin acroleină și sunt folosite ca produse antimucegai.

               (7)

               În special, este oportun să se impună utilizarea produselor de uz industrial sau profesional cu echipament individual de protecție adecvat și stabilirea de proceduri operaționale sigure, precum utilizarea monitorizării aerului și a zonelor de excludere, cu excepția cazului în care se poate demonstra că riscurile pentru utilizatorii industriali sau profesionali pot fi reduse prin alte mijloace.

               (8)

               Trebuie să se ia măsuri corespunzătoare pentru a limita riscurile la care este expus mediul marin, deoarece în timpul evaluării au fost identificate riscuri inacceptabile pentru acest compartiment. În acest scop, la autorizarea produsului biocid, autoritățile competente trebuie să impună anumite condiții, precum obligația de a asigura monitorizarea apelor reziduale și, dacă este cazul, tratarea acestora înainte de deversare, cu excepția cazului în care se poate demonstra că riscurile pentru mediu pot fi reduse prin alte mijloace.

               (9)

               Trebuie prevăzută o perioadă adecvată de timp înainte de includerea unei substanțe active în anexa I, pentru a permite statelor membre să adopte actele cu putere de lege și actele administrative necesare pentru a se conforma prezentei directive.

               (10)

               Prin urmare, Directiva 98/8/CE trebuie modificată în consecință.

               (11)

               Măsurile prevăzute în prezenta directivă sunt conforme cu avizul Comitetului permanent pentru produse biocide,

         ADOPTĂ PREZENTA DIRECTIVĂ:
   Articolul 1
   Anexa I la Directiva 98/8/CE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică actele cu putere de lege și actele administrative necesare pentru a se conforma prezentei directive până la 31 august 2010 cel târziu.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 8 februarie 2010.

            Pentru Comisie

            Președintele

         José Manuel BARROSO

      (1)  JO L 123, 24.4.1998, p. 1.

      ANEXĂ
      În anexa I la Directiva 98/8/CE se adaugă următoarea intrare pentru substanța acroleină:

                     Nr.

                     Denumirea comună

                     Denumirea IUPAC
                     Numere de identificare

                     Puritatea minimă a substanței active din produsul biocid introdus pe piață

                     Data includerii

                     Data limită de punere în conformitate cu articolul 16 alineatul (3)
                     [cu excepția produselor conținând mai mult de o substanță activă, pentru care data limită de punere în conformitate cu articolul 16 alineatul (3) este cea stabilită în ultima decizie de includere privind substanțele sale active]

                     Data de expirare a includerii

                     Tipul produsului

                     Dispoziții specifice (1)

                     „30

                     Acroleină

                     Aldehidă acrilică
                     Nr. CE: 203-453-4
                     Nr. CAS: 107-02-8

                     913 g/kg

                     1 septembrie 2010

                     Nu se aplică.

                     31 august 2020

                     12

                     În momentul examinării cererii de autorizare a unui produs în conformitate cu articolul 5 și cu anexa VI, statele membre trebuie să evalueze, atunci când sunt relevante pentru respectivul produs, populațiile care pot fi expuse la produs și utilizările sau scenariile de expunere care nu au fost abordate în mod reprezentativ în evaluarea riscurilor la nivelul Uniunii.
                     Statele membre se asigură că autorizațiile respectă următoarele condiții:

                                 1.

                                 Apele reziduale care conțin acroleină trebuie monitorizate înainte de deversare, cu excepția cazului în care se poate demonstra că riscurile pentru mediu pot fi reduse prin alte mijloace. În cazurile în care este necesar din punctul de vedere al riscurilor pentru mediul marin, apele reziduale trebuie fie păstrate în cisterne sau rezervoare, fie tratate corespunzător înainte de deversare.

                                 2.

                                 Produsele autorizate pentru uz industrial și/sau profesional trebuie utilizate cu un echipament individual de protecție adecvat, trebuind să se stabilească proceduri operaționale sigure, cu excepția cazului în care se poate demonstra în cererea de autorizare a produsului că riscurile pentru utilizatorii industriali și/sau profesionali pot fi reduse până la un nivel acceptabil prin alte mijloace.”

         (1)  În vederea aplicării principiilor comune din anexa VI, conținutul și concluziile rapoartelor de evaluare sunt disponibile pe site-ul web al Comisiei: http://ec.europa.eu/comm/environment/biocides/index.htm


title: Directiva 2007/40/CE a Comisiei din 28 iunie 2007 de modificare a Directivei 2001/32/CE de identificare a zonelor comunitare protejate expuse la anumite riscuri fitosanitare

text:
               29.6.2007

               RO

               Jurnalul Oficial al Uniunii Europene

               L 169/49

      DIRECTIVA 2007/40/CE A COMISIEI

   din 28 iunie 2007
   de modificare a Directivei 2001/32/CE de identificare a zonelor comunitare protejate expuse la anumite riscuri fitosanitare
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 2 alineatul (1) litera (h) primul paragraf,
   având în vedere solicitările efectuate de către Republica Cehă, Danemarca, Franța și Italia,
   după consultarea statelor membre interesate,
   întrucât:

               (1)

               Directiva 2001/32/CE a Comisiei (2) prevede că anumite state membre sau anumite zone ale statelor membre au fost considerate ca fiind zone protejate cu privire la anumite organisme dăunătoare.

               (2)

               Danemarca a fost considerată ca fiind zonă protejată cu privire la Cryphonectria parasitica (Murrill) Barr. În urma rezultatelor sondajelor relevante efectuate în Danemarca, aceasta a prezentat informații care arată că protecția corespunzătoare a plantelor din Danemarca împotriva Cryphonectria parasitica (Murrill) Barr nu necesită menținerea statutului Danemarcei de zonă protejată împotriva acestui organism și a cerut retragerea statutului de zonă protejată împotriva Cryphonectria parasitica (Murrill) Barr. Prin urmare, Danemarca nu ar mai trebui să fie considerată zonă protejată cu privire la acest organism dăunător.

               (3)

               Din informațiile prezentate de Republica Cehă, Franța și Italia, Republica Cehă, regiunile Champagne-Ardenne, Lorraine și Alsace din Franța și regiunea Basilicata din Italia ar trebui considerate ca fiind zone protejate cu privire la Grapevine flavescence dorée MLO, dat fiind că acest agent patogen nu este prezent în aceste zone.

               (4)

               Prin urmare, Directiva 2001/32/CE trebuie modificată în consecință.

               (5)

               Măsurile prevăzute de prezenta directivă sunt în conformitate cu avizul Comitetului permanent fitosanitar,

         ADOPTĂ PREZENTA DIRECTIVĂ:
   Articolul 1
   Anexa la Directiva 2001/32/CE se modifică după cum urmează:

               1.

               Se șterge „Danemarca” la litera (c) punctul 01.

               2.

               Se adaugă litera (d) punctul 4, după cum urmează:

                                       „4.

                                       Grapevine flavescence dorée MLO

                           Republica Cehă (până la 31 martie 2009), regiunile Champagne-Ardenne, Lorraine și Alsace din Franța (până la 31 martie 2009), regiunea Basilicata din Italia (până la 31 martie 2009)”

         Articolul 2
   Statele membre adoptă și publică, până la cel târziu 31 octombrie 2007, actele cu putere de lege și actele administrative necesare pentru a se conforma prezentei directive. Statele membre informează de îndată Comisia cu privire la textele acestor acte și la tabelul de corespondență între aceste acte și directiva.
   Acestea pun în aplicare aceste dispoziții începând cu data de 1 noiembrie 2007.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării oficiale a acestora. Statele membre stabilesc modalitatea de efectuare a acestei trimiteri.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 28 iunie 2007.

            Pentru Comisie

         Markos KYPRIANOU

            Membru al Comisiei

      (1)  JO L 169, 10.7.2000, p. 1. Directivă, astfel cum a fost modificată ultima dată prin Directiva 2006/35/CE (JO L 88, 25.3.2006, p. 9).

      (2)  JO L 127, 9.5.2001, p. 38. Directivă, astfel cum a fost modificată ultima dată prin Directiva 2006/36/CE (JO L 88, 25.3.2006, p. 13).


title: Directiva 2010/10/UE a Comisiei din 9 februarie 2010 de modificare a Directivei 98/8/CE a Parlamentului European și a Consiliului în vederea includerii substanței brodifacum ca substanță activă în anexa I la directivă (Text cu relevanță pentru SEE)

text:
               10.2.2010

               RO

               Jurnalul Oficial al Uniunii Europene

               L 37/44

         DIRECTIVA 2010/10/UE A COMISIEI
   din 9 februarie 2010
   de modificare a Directivei 98/8/CE a Parlamentului European și a Consiliului în vederea includerii substanței brodifacum ca substanță activă în anexa I la directivă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1), în special articolul 16 alineatul (2) paragraful al doilea,
   întrucât:

               (1)

               Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (2) stabilește o listă a substanțelor active care urmează a fi evaluate, în vederea posibilei includeri a acestora în anexa I, IA sau IB la Directiva 98/8/CE. Această listă include substanța brodifacum.

               (2)

               În temeiul Regulamentului (CE) nr. 1451/2007, substanța brodifacum a fost evaluată în conformitate cu articolul 11 alineatul (2) din Directiva 98/8/CE în vederea utilizării pentru tipul de produs 14, rodenticide, astfel cum este definit în anexa V la Directiva 98/8/CE.

               (3)

               Italia a fost desemnată ca stat membru raportor și a prezentat Comisiei, la 5 iunie 2005, raportul autorității competente, însoțit de o recomandare, în conformitate cu articolul 14 alineatele (4) și (6) din Regulamentul (CE) nr. 1451/2007.

               (4)

               Raportul autorității competente a fost examinat de statele membre și de Comisie. În conformitate cu articolul 15 alineatul (4) din Regulamentul (CE) nr. 1451/2007, concluziile acestei examinări au fost încorporate într-un raport de evaluare, în cadrul Comitetului permanent pentru produse biocide din 17 septembrie 2009.

               (5)

               Din examinările efectuate a reieșit că produsele biocide care conțin brodifacum și sunt utilizate ca rodenticide pot să nu prezinte riscuri pentru om, cu excepția incidentelor în care sunt implicați copii. A fost identificat un risc pentru animalele nevizate și pentru mediu. Însă rozătoarele vizate sunt animale dăunătoare, constituind un pericol pentru sănătatea publică. În afară de aceasta, nu s-a stabilit încă existența unor alternative adecvate la brodifacum, care să fie la fel de eficiente și mai puțin dăunătoare pentru mediu. Prin urmare, este justificată includerea substanței brodifacum în anexa I, pentru o perioadă limitată, în scopul de a garanta că autorizațiile pentru produsele biocide care conțin brodifacum și sunt utilizate ca rodenticide pot fi acordate, modificate sau anulate în toate statele membre în conformitate cu articolul 16 alineatul (3) din Directiva 98/8/CE.

               (6)

               Având în vedere concluziile raportului de evaluare, este oportun să se prevadă aplicarea unor măsuri specifice de reducere a riscurilor, la nivelul autorizării produsului, pentru produsele care conțin brodifacum și sunt folosite ca rodenticide. Aceste măsuri trebuie să urmărească limitarea riscurilor de expunere primară și secundară a oamenilor și a animalelor nevizate, precum și limitarea efectelor pe termen lung pe care substanța le are asupra mediului. În acest scop, anumite restricții, cum ar fi concentrația maximă, interzicerea comercializării substanței active în produse utilizate ca pulbere de prăfuit sau care nu sunt gata de utilizare și folosirea unor agenți aversivi trebuie impuse cu caracter general, iar statele membre, de la caz la caz, trebuie să impună alte condiții.

               (7)

               Din cauza riscurilor identificate și a caracteristicilor sale, care îi conferă un caracter potențial persistent, capacitate de bioacumulare și toxicitate sau un caracter foarte persistent și capacitate semnificativă de bioacumulare, substanța brodifacum trebuie inclusă în anexa I pentru o perioadă de numai cinci ani și trebuie să facă obiectul unei evaluări comparative a riscurilor în conformitate cu articolul 10 alineatul (5) punctul (i) paragraful al doilea din Directiva 98/8/CE înainte de reînnoirea includerii sale în anexa I.

               (8)

               Este important ca dispozițiile prezentei directive să fie aplicate în mod simultan în toate statele membre în vederea asigurării unui tratament egal pe piață al produselor biocide care conțin substanța activă brodifacum, precum și în vederea facilitării funcționării corespunzătoare a pieței produselor biocide în general.

               (9)

               Este necesar să se prevadă un interval de timp rezonabil înainte de includerea unei substanțe active în anexa I, pentru a permite statelor membre și părților interesate să se pregătească în vederea respectării noilor cerințe și pentru a garanta că solicitanții care au pregătit un dosar pot să beneficieze pe deplin de perioada de 10 ani de protecție a datelor, care, în conformitate cu articolul 12 alineatul (1) litera (c) punctul (ii) din Directiva 98/8/CE, începe de la data includerii.

               (10)

               După includere, este necesar să se acorde statelor membre un interval de timp rezonabil pentru a pune în aplicare articolul 16 alineatul (3) din Directiva 98/8/CE și, în special, pentru a acorda, modifica sau anula autorizații pentru produsele biocide incluse la tipul de produs 14, care conțin brodifacum, pentru a garanta că acestea sunt conforme cu Directiva 98/8/CE.

               (11)

               Prin urmare, Directiva 98/8/CE trebuie modificată în consecință.

               (12)

               Măsurile prevăzute de prezenta directivă sunt conforme cu avizul Comitetului permanent pentru produse biocide,

         ADOPTĂ PREZENTA DIRECTIVĂ:
   Articolul 1
   Anexa I la Directiva 98/8/CE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică, până cel târziu la 31 ianuarie 2011, actele cu putere de lege și actele administrative necesare pentru a se conforma prezentei directive.
   Statele membre aplică aceste acte începând cu 1 februarie 2012.
   Atunci când statele membre adoptă actele menționate, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 9 februarie 2010.

            Pentru Comisie

            Președintele

         José Manuel BARROSO

      (1)  JO L 123, 24.4.1998, p. 1.

      (2)  JO L 325, 11.12.2007, p. 3.

      ANEXĂ
      Următoarea intrare pentru substanța brodifacum se introduce în anexa I la Directiva 98/8/CE:

                     Nr.

                     Denumirea comună

                     Denumire IUPAC
                     Numere de identificare

                     Puritatea minimă a substanței active din produsul biocid introdus pe piață

                     Data includerii

                     Termen limită pentru punerea în conformitate cu articolul 16 alineatul (3)
                     [exceptând produsele care conțin mai mult de o substanță activă, pentru care termenul limită de punere în conformitate cu articolul 16 alineatul (3) este cel prevăzut în ultima decizie de includere cu privire la substanțele active ale acestor produse]

                     Data expirării includerii

                     Tipul de produs

                     Dispoziții specifice (1)

                     „16

                     Brodifacum

                     4-hidroxi-3-(3-(4′-bromo-4-bifenilil)-1,2-3,4-tetrahidro-1-naftil)cumarină
                     Nr. CE: 259-980-5
                     Nr. CAS: 56073-10-0

                     950 g/kg

                     1 februarie 2012

                     31 ianuarie 2014

                     31 ianuarie 2017

                     14

                     Deoarece caracteristicile substanței active îi conferă acesteia caracter potențial persistent, capacitate de bioacumulare și toxicitate sau caracter foarte persistent și capacitate semnificativă de bioacumulare, substanța activă trebuie să facă obiectul unei evaluări comparative a riscurilor în conformitate cu articolul 10 alineatul (5) punctul (i) paragraful al doilea din Directiva 98/8/CE înainte de reînnoirea includerii sale în prezenta anexă.
                     Statele membre se asigură că autorizațiile respectă următoarele condiții:

                                 1.

                                 Concentrația nominală a substanței active în produse nu trebuie să depășească 50 mg/kg și se autorizează numai produsele gata de utilizare.

                                 2.

                                 Produsele trebuie să conțină un agent aversiv și, atunci când este cazul, un colorant.

                                 3.

                                 Produsele nu trebuie să fie utilizate ca pulbere de prăfuit.

                                 4.

                                 Expunerea primară, precum și cea secundară, a oamenilor, animalelor nevizate și a mediului trebuie să fie redusă la minimum, prin luarea în considerare și aplicarea tuturor măsurilor adecvate și disponibile de reducere a riscurilor. Acestea includ, printre altele, limitarea utilizării la scopuri profesionale, fixarea unei limite superioare a dimensiunii ambalajului și stabilirea obligațiilor de a folosi stații de intoxicare cu momeală inviolabile și bine închise.”

         (1)  În vederea aplicării principiilor comune din anexa VI, conținutul și concluziile rapoartelor de evaluare sunt disponibile pe site-ul web al Comisiei: http://ec.europa.eu/comm/environment/biocides/index.htm


title: Directiva 2010/9/UE a Comisiei din 9 februarie 2010 de modificare a Directivei 98/8/CE a Parlamentului European și a Consiliului pentru a extinde includerea în anexa I la directivă a substanței active fosfură de aluminiu care eliberează fosfină la tipul de produse 18 astfel cum este definit în anexa V la directivă (Text cu relevanță pentru SEE)

text:
               10.2.2010

               RO

               Jurnalul Oficial al Uniunii Europene

               L 37/40

         DIRECTIVA 2010/9/UE A COMISIEI
   din 9 februarie 2010
   de modificare a Directivei 98/8/CE a Parlamentului European și a Consiliului pentru a extinde includerea în anexa I la directivă a substanței active fosfură de aluminiu care eliberează fosfină la tipul de produse 18 astfel cum este definit în anexa V la directivă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1), în special articolul 16 alineatul (2) al doilea paragraf,
   întrucât:

               (1)

               Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (2) stabilește o listă a substanțelor active care urmează a fi evaluate, în vederea unei posibile includeri a acestora în anexa I, IA sau IB la Directiva 98/8/CE. Această listă include fosfura de aluminiu.

               (2)

               Prin Directiva 2009/95/CE a Comisiei din 31 iulie 2009 de modificare a Directivei 98/8/CE a Parlamentului European și a Consiliului în vederea includerii fosfurii de aluminiu care eliberează fosfină ca substanță activă în anexa I la directivă (3) s-a inclus fosfura de aluminiu, utilizată la tipul de produs 14, rodenticide, astfel cum este definit în anexa V la Directiva 98/8/CE, ca substanță activă în anexa I la Directiva 98/8/CE.

               (3)

               În temeiul Regulamentului (CE) nr. 1451/2007, fosfura de aluminiu a fost evaluată în conformitate cu articolul 11 alineatul (2) din Directiva 98/8/CE în vederea utilizării pentru tipul de produs 18, insecticide, astfel cum este definit în anexa V la această directivă.

               (4)

               Germania a fost desemnată ca stat membru raportor și a prezentat Comisiei, la 26 octombrie 2007, raportul autorității competente, însoțit de o recomandare, în conformitate cu articolul 14 alineatele (4) și (6) din Regulamentul (CE) nr. 1451/2007.

               (5)

               Raportul autorității competente a fost examinat de statele membre și de Comisie. În conformitate cu articolul 15 alineatul (4) din Regulamentul (CE) nr. 1451/2007, concluziile acestei examinări au fost încorporate într-un raport de evaluare al Comitetului permanent pentru produse biocide din 17 septembrie 2009.

               (6)

               Din analizele efectuate reiese că produsele biocide care sunt utilizate ca insecticide și conțin fosfură de aluminiu pot să respecte cerințele prevăzute la articolul 5 din Directiva 98/8/CE. Prin urmare, este necesar să se includă fosfura de aluminiu în anexa I, pentru a garanta că autorizațiile pentru produsele biocide care sunt utilizate ca insecticide și conțin fosfură de aluminiu pot fi acordate, modificate sau anulate în toate statele membre în conformitate cu articolul 16 alineatul (3) din Directiva 98/8/CE.

               (7)

               Nu toate utilizările potențiale au fost evaluate la nivelul Uniunii. Prin urmare, este necesar ca statele membre să evalueze acele utilizări sau scenarii de expunere și acele riscuri pentru sectoarele și grupele de populație care nu au fost abordate în mod reprezentativ în cadrul evaluării riscurilor la nivelul Uniunii și să se asigure, în momentul autorizării unui produs, că se iau măsuri adecvate sau se impun condiții specifice pentru a reduce la niveluri acceptabile riscurile identificate. Statele membre trebuie să evalueze, în special, acolo unde este cazul, utilizarea în exterior, care nu a fost abordată în cadrul evaluării riscurilor la nivelul Uniunii.

               (8)

               Ținând seama de concluziile raportului de evaluare, este necesar să se prevadă ca produsele care conțin fosfură de aluminiu și sunt utilizate ca insecticide să fie autorizate numai pentru a fi folosite de specialiști cu formare profesională în acest sens, în conformitate cu articolul 10 alineatul (2) punctul (i) litera (e) din Directiva 98/8/CE, și să se aplice măsuri specifice de reducere a riscului la nivelul autorizării pentru produsele respective. Este necesar ca aceste măsuri să vizeze limitarea, la un nivel acceptabil, a riscului de expunere a utilizatorilor la fosfura de aluminiu.

               (9)

               Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (4) stabilește limitele maxime aplicabile reziduurilor de fosfură de aluminiu prezente în sau pe produsele alimentare și hrana pentru animale. În conformitate cu articolul 3 alineatul (2) litera (c) din Regulamentul (CE) nr. 396/2005, limitele maxime aplicabile reziduurilor se aplică oricăror reziduuri de pesticide, inclusiv celor care pot apărea ca rezultat al utilizării ca biocid. Statele membre trebuie să garanteze că la autorizarea produsului se prevăd teste adecvate privind reziduurile pentru a permite evaluarea riscurilor pentru consumator. Mai mult, etichetele și/sau fișele de securitate conțin în mod obligatoriu instrucțiuni de utilizare, precum aplicarea unor perioade de așteptare, care să garanteze că sunt respectate dispozițiile articolului 18 din Regulamentul (CE) nr. 396/2005.

               (10)

               Este important ca dispozițiile prezentei directive să fie aplicate simultan în toate statele membre pentru asigurarea tratamentului egal pe piață al produselor biocide care conțin substanța activă fosfură de aluminiu, precum și pentru facilitarea funcționării corespunzătoare a pieței produselor biocide în general.

               (11)

               Este necesar să se prevadă un interval de timp rezonabil înainte de includerea unei substanțe active în anexa I, pentru a permite statelor membre și părților interesate să se pregătească în vederea respectării noilor cerințe și pentru a garanta că solicitanții care pregătesc dosare pot beneficia pe deplin de perioada de 10 ani de protecție a datelor, care, în conformitate cu articolul 12 alineatul (1) litera (c) punctul (ii) din Directiva 98/8/CE, începe de la data includerii.

               (12)

               După includere, este necesar să se acorde statelor membre un interval de timp rezonabil pentru a pune în aplicare articolul 16 alineatul (3) din Directiva 98/8/CE și, în special, pentru a acorda, modifica sau anula autorizații pentru produsele biocide incluse la tipul de produs 18, care conțin fosfură de aluminiu, pentru a garanta că acestea sunt conforme cu Directiva 98/8/CE.

               (13)

               Prin urmare, Directiva 98/8/CE trebuie modificată în mod corespunzător.

               (14)

               Măsurile prevăzute în prezenta directivă sunt conforme cu avizul Comitetului permanent pentru produse biocide,

         ADOPTĂ PREZENTA DIRECTIVĂ:
   Articolul 1
   Anexa I la Directiva 98/8/CE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică, până la 31 ianuarie 2011 cel târziu, actele cu putere de lege și actele administrative necesare pentru a se conforma prezentei directive.
   Statele membre aplică actele respective începând cu 1 februarie 2012.
   Atunci când statele membre adoptă actele menționate, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 9 februarie 2010.

            Pentru Comisie

            Președintele

         José Manuel BARROSO

      (1)  JO L 123, 24.4.1998, p. 1.

      (2)  JO L 325, 11.12.2007, p. 3.

      (3)  JO L 201, 1.8.2009, p. 54.

      (4)  JO L 70, 16.3.2005, p. 1.

      ANEXĂ
      La intrarea „Nr. 20” din anexa I la Directiva 98/8/CE se introduc următoarele:

                     Nr.

                     Denumirea comună

                     Denumire IUPAC
                     Numere de identificare

                     Puritatea minimă a substanței active din produsul biocid introdus pe piață

                     Data includerii

                     Data limită de punere în conformitate cu articolul 16 alineatul (3)
                     [exceptând produsele care conțin mai mult de o substanță activă, pentru care termenul limită de punere în conformitate cu articolul 16 alineatul (3) este cel prevăzut în ultima decizie de includere cu privire la substanțele active ale acestor produse]

                     Data de expirare a includerii

                     Tip de produs

                     Dispoziții specifice (1)

                     „830 g/kg

                     1 februarie 2012

                     31 ianuarie 2014

                     31 ianuarie 2022

                     18

                     În momentul examinării cererii de autorizare a unui produs, în conformitate cu articolul 5 și anexa VI, statele membre evaluează, atunci când sunt relevante pentru produsul respectiv, acele utilizări sau scenarii de expunere și acele riscuri pentru sectoarele și grupele de populație care nu au fost abordate în mod reprezentativ în cadrul evaluării riscurilor la nivelul Uniunii. Statele membre trebuie să evalueze, în special, acolo unde este cazul, utilizarea în exterior.
                     Atunci când acordă o autorizare pentru un produs, statele membre garantează că se prevăd teste adecvate privind reziduurile pentru a permite evaluarea riscurilor pentru consumator și că se iau măsurile necesare sau se impun condiții specifice pentru a reduce riscurile identificate.
                     Statele membre se asigură că autorizațiile respectă următoarele condiții:

                                 1.

                                 Produsele sunt furnizate numai către specialiști care au beneficiat de o formare profesională specifică și sunt utilizate numai de către aceștia sub formă de produse gata pentru utilizare.

                                 2.

                                 Având în vedere riscurile identificate pentru operatori, sunt obligatorii măsuri corespunzătoare de reducere a riscului. Acestea includ, printre altele, utilizarea protecției respiratorii și a unui echipament individual de protecție corespunzător, folosirea de aplicatoare și prezentarea produsului într-o formă concepută pentru a reduce expunerea operatorilor la un nivel acceptabil. Pentru utilizarea în interior, aceste măsuri cuprind și protecția operatorilor și a lucrătorilor în timpul fumigației, protecția lucrătorilor la reintrare (după perioada de fumigație) și protecția martorilor față de scurgerile de gaz.

                                 3.

                                 Pentru produsele care conțin fosfură de aluminiu ale cărei reziduuri pot rămâne în produse alimentare sau hrana pentru animale, etichetele și/sau fișele de securitate pentru produse autorizate conțin în mod obligatoriu instrucțiuni de utilizare, precum respectarea unor perioade de așteptare, care să asigure că sunt respectate dispozițiile articolului 18 din Regulamentul (CE) nr. 396/2005 al Parlamentului European și al Consiliului (JO L 70, 16.3.2005, p. 1).”

         (1)  Pentru punerea în aplicare a principiilor comune din anexa VI, conținutul și concluziile rapoartelor de evaluare sunt disponibile pe site-ul web al Comisiei: http://ec.europa.eu/comm/environment/biocides/index.htm


title: Directiva 2010/11/UE a Comisiei din 9 februarie 2010 de modificare a Directivei 98/8/CE a Parlamentului European și a Consiliului în vederea includerii warfarinei ca substanță activă în anexa I la directivă (Text cu relevanță pentru SEE)

text:
               10.2.2010

               RO

               Jurnalul Oficial al Uniunii Europene

               L 37/47

         DIRECTIVA 2010/11/UE A COMISIEI
   din 9 februarie 2010
   de modificare a Directivei 98/8/CE a Parlamentului European și a Consiliului în vederea includerii warfarinei ca substanță activă în anexa I la directivă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1), în special articolul 16 alineatul (2) al doilea paragraf,
   întrucât:

               (1)

               Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (2) stabilește o listă a substanțelor active care urmează a fi evaluate în vederea unei posibile includeri a acestora în anexa I, IA sau IB la Directiva 98/8/CE. Această listă include warfarina.

               (2)

               În temeiul Regulamentului (CE) nr. 1451/2007, warfarina a fost evaluată în conformitate cu articolul 11 alineatul (2) din Directiva 98/8/CE în vederea utilizării pentru tipul de produs 14, rodenticide, definit în anexa V la Directiva 98/8/CE.

               (3)

               Irlanda a fost desemnată ca stat membru raportor și a prezentat Comisiei, la 3 octombrie 2005, raportul său însoțit de o recomandare, în conformitate cu articolul 14 alineatele (4) și (6) din Regulamentul (CE) nr. 1451/2007.

               (4)

               Raportul autorității competente a fost examinat de statele membre și de Comisie. În conformitate cu articolul 15 alineatul (4) din Regulamentul (CE) nr. 1451/2007, concluziile acestei examinări au fost incluse într-un raport de evaluare în cadrul Comitetului permanent pentru produse biocide, la 17 septembrie 2009.

               (5)

               Din examinările realizate reiese că produsele biocide care conțin warfarină și sunt utilizate ca rodenticide pot să nu prezinte riscuri pentru om, cu excepția incidentelor în care sunt implicați copii. A fost identificat un risc cu privire la animalele nevizate. Cu toate acestea, din considerente de sănătate și igienă publică, warfarina este considerată pentru moment o substanță esențială. Prin urmare, este necesar să se includă warfarina în anexa I, în scopul de a garanta că autorizațiile pentru produsele biocide care conțin warfarină și sunt utilizate ca rodenticide pot fi acordate, modificate sau anulate în toate statele membre în conformitate cu articolul 16 alineatul (3) din Directiva 98/8/CE.

               (6)

               Având în vedere concluziile raportului de evaluare, este oportun să se prevadă aplicarea unor măsuri specifice de reducere a riscurilor la nivelul autorizării produselor pentru produsele care conțin warfarină și sunt utilizate ca rodenticide. Aceste măsuri trebuie să vizeze limitarea riscurilor de expunere primară și secundară a oamenilor și a animalelor nevizate. În acest scop, trebuie impuse anumite constrângeri pentru toate rodenticidele care conțin warfarină, precum concentrația maximă, interzicerea comercializării substanței active în produsele care nu sunt gata de utilizare și folosirea agenților aversivi, iar statele membre trebuie să impună și alte condiții, în funcție de fiecare caz în parte.

               (7)

               Având în vedere riscurile identificate, warfarina trebuie inclusă în anexa I pentru o perioadă de numai cinci ani și trebuie supusă unei evaluări comparative a riscurilor, în conformitate cu articolul 10 alineatul (5) punctul (i) al doilea paragraf din Directiva 98/8/CE, înainte de reînnoirea includerii sale în anexa I.

               (8)

               Este important ca dispozițiile prezentei directive să fie aplicate în mod simultan în toate statele membre în vederea asigurării unui tratament egal pe piață al produselor biocide care conțin substanța activă warfarină, precum și în vederea facilitării funcționării corespunzătoare a pieței produselor biocide în general.

               (9)

               Trebuie prevăzută o perioadă adecvată de timp înainte de includerea unei substanțe active în anexa I, pentru a permite statelor membre să adopte actele cu putere de lege și actele administrative necesare pentru a se conforma prezentei directive.

               (10)

               Este necesar să se prevadă o perioadă adecvată de timp înainte de includerea unei substanțe active în anexa I, pentru a permite statelor membre și părților interesate să se pregătească în vederea respectării noilor cerințe și pentru a garanta că solicitanții care au pregătit dosare pot beneficia pe deplin de perioada de 10 ani de protecție a datelor, care, în conformitate cu articolul 12 alineatul (1) litera (c) punctul (ii) din Directiva 98/8/CE, începe de la data includerii.

               (11)

               După includere, este necesar să se acorde statelor membre o perioadă adecvată de timp pentru a pune în aplicare articolul 16 alineatul (3) din Directiva 98/8/CE și, în special, pentru a acorda, modifica sau anula autorizații pentru produsele biocide incluse la tipul de produse 14, care conțin warfarină, pentru a garanta că acestea sunt conforme cu Directiva 98/8/CE.

               (12)

               Prin urmare, Directiva 98/8/CE trebuie modificată în consecință.

               (13)

               Măsurile prevăzute în prezenta directivă sunt conforme cu avizul Comitetului permanent pentru produse biocide,

         ADOPTĂ PREZENTA DIRECTIVĂ:
   Articolul 1
   Anexa I la Directiva 98/8/CE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică actele cu putere de lege și actele administrative necesare pentru a se conforma prezentei directive până la 31 ianuarie 2011 cel târziu.
   Statele membre aplică aceste acte începând cu 1 februarie 2012.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 9 februarie 2010.

            Pentru Comisie

            Președintele

         José Manuel BARROSO

      (1)  JO L 123, 24.4.1998, p. 1.

      (2)  JO L 325, 11.12.2007, p. 3.

      ANEXĂ
      În anexa I la Directiva 98/8/CE se adaugă următoarea intrare pentru substanța warfarină:

                     Nr.

                     Denumirea comună

                     Denumirea IUPAC
                     Numere de identificare

                     Puritatea minimă a substanței active din produsul biocid introdus pe piață

                     Data includerii

                     Data limită de punere în conformitate cu articolul 16 alineatul (3)
                     [cu excepția produselor conținând mai mult de o substanță activă, pentru care data limită de punere în conformitate cu articolul 16 alineatul (3) este cea stabilită în ultima decizie de includere privind substanțele sale active]

                     Data de expirare a includerii

                     Tipul produsului

                     Dispoziții specifice (1)

                     „32

                     Warfarină

                     (RS)-4-hidroxi-3-(3-oxo-1-fenilbutil)cumarină
                     Nr. CE: 201-377-6
                     Nr. CAS: 81-81-2

                     990 g/kg

                     1 februarie 2012

                     31 ianuarie 2014

                     31 ianuarie 2017

                     14

                     Substanța activă este supusă unei evaluări comparative a riscurilor, în conformitate cu articolul 10 alineatul (5) punctul (i) al doilea paragraf din Directiva 98/8/CE, înainte de reînnoirea includerii sale în prezenta anexă.
                     Statele membre se asigură că autorizațiile respectă următoarele condiții:

                                 1.

                                 Concentrația nominală a substanței active nu trebuie să depășească 790 mg/kg și se autorizează numai produsele gata de utilizare.

                                 2.

                                 Produsele trebuie să conțină un agent aversiv și, atunci când este cazul, un colorant.

                                 3.

                                 Expunerea directă și cea secundară a oamenilor, a animalelor nevizate și a mediului trebuie să fie reduse la minimum, prin luarea în considerare și aplicarea tuturor măsurilor adecvate și disponibile de reducere a riscurilor. Acestea includ, printre altele, posibilitatea de limitare a utilizării la scopuri profesionale, fixarea unei limite superioare a dimensiunii pachetului și stabilirea obligațiilor de a folosi capcane inviolabile și bine închise.”

         (1)  În vederea aplicării principiilor comune din anexa VI, conținutul și concluziile rapoartelor de evaluare sunt disponibile pe site-ul web al Comisiei: http://ec.europa.eu/comm/environment/biocides/index.htm


title: Directiva 98/87/CE a Comisiei din 13 noiembrie 1998 de modificare a Directivei 79/373/CEE a Consiliului privind comercializarea furajelor combinate (Text cu relevanță pentru SEE)

text:
               03/Volumul 26

               RO

               Jurnalul Ofícial al Uniunii Europene

               70

         31998L0087

               L 318/43

               JURNALUL OFÍCIAL AL UNIUNII EUROPENE

      DIRECTIVA 98/87/CE A COMISIEI

   din 13 noiembrie 1998
   de modificare a Directivei 79/373/CEE a Consiliului privind comercializarea furajelor combinate
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 79/373/CEE a Consiliului din 2 aprilie 1979 privind comercializarea furajelor combinate (1), modificată ultima dată de Directiva 97/47/CE a Comisiei (2), în special articolul 10 litera (e),
   întrucât, în temeiul punctului VII.E.4 din anexa XV la actul de aderare, Regatul Suediei își poate păstra până la 31 decembrie 1997 legislația națională care impune obligativitatea precizării conținutului de fosfor pe etichetele hranei concentrate pentru pești;
   întrucât, în temeiul anexei XV la actul menționat anterior, Suedia trebuie anexeze la cererile de adaptare a legislației comunitare pentru mineralul în cauză o expunere de motive detaliată și științifică;
   întrucât Suedia a transmis o expunere de motive la 5 iunie 1997;
   întrucât Directiva 79/373/CEE prevede actualizarea periodică a anexei sale, având în vedere cunoștințele științifice și tehnice;
   întrucât creșterea conținutului de fosfor perturbă echilibrul ecologic al lacurilor și mărilor; întrucât efectele eutroficării observate frecvent în lacurile interioare constau în mase de alge verde-albăstrui, deficiențe de oxigen, mortalitate ridicată a peștilor și biodiversitate redusă;
   întrucât, în consecință, este necesar să se limiteze emisiile de fosfor la valoarea minimă absolută; întrucât indicarea obligatorie a conținutului de fosfor pe eticheta hranei compuse pentru pești ar contribui semnificativ la realizarea acestui obiectiv, prin facilitarea unei bune practici de hrănire;
   întrucât măsurile prevăzute în prezenta directivă sunt în conformitate cu avizul Comitetului permanent pentru hrana animalelor,
   ADOPTĂ PREZENTA DIRECTIVĂ:
   Articolul 1
   Anexa la Directiva 79/373/CEE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică actele cu putere de lege și actele administrative necesare pentru a se conforma prezentei directive până la 30 iunie 1998. Statele membre informează de îndată Comisia cu privire la aceasta.
   Ele aplică aceste dispoziții de la 1 iulie 1999.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
   Articolul 4
   Prezenta directivă se adresează statelor membre.

      Adoptată la Bruxelles, 13 noiembrie 1998.

            Pentru Comisie

         Franz FISCHLER

            Membru al Comisiei

      (1)  JO L 86, 6.4.1979, p. 30.

      (2)  JO L 211, 5.8.1997, p. 45.
   ANEXĂ
   În partea B din anexă, secțiunea „Hrană completă” se înlocuiește cu următorul text:
   „
         ”